Det er et anderledes syn, frisørkunderne møder, når de træder ind i salonen 2B i Skørping. Mange har vænnet sig til mundbind og visir, men de færreste er blevet klippet af en frisør iført dét, der med Betina Bentzens ord, ligner en rummaske. - Jeg har den jo på, fordi jeg passer på mine kunder. Og jeg ville være utrolig ked af det, hvis der skete nogen noget, og jeg ikke havde gjort mit bedste, fortæller Betina Bentzen, der er indehaver af salonen 2B i Skørping. For Betina Bentzen har masken været hverdag, siden hun genåbnede sin frisørsalon i foråret. Også kunderne har vænnet sig til synet af masken, men lyden er stadig speciel, forklarer frisøren. - Den siger jo den her lyd, ligesom Darth Vader. Derfor siger jeg til mine kunder, at det ikke er min vejrtrækning, for det kan de faktisk godt tro, siger Betina Bentzen. På trods af lyden er masken blevet taget godt imod af kunderne. - Jeg tænkte hold da op, lige da jeg så Betina. Det var måske lidt overdrevet. Men tiden har jo vist, at det var en god idé, siger frisørgæst Anne Skou fra Støvring. - Jeg gør mit bedste Selvom frisørkunderne kan få en oplevelse ud over det sædvanlige, er det ikke alle, der har været lige begejstret. - Jeg oplever faktisk, at nogle er blevet væk. Men det er jo selvfølgelig op til dem. Jeg gør mit bedste for at beskytte dem, og så kan jeg ikke gøre mere, fortæller Betina Bentzen. Masken er et professionelt åndedrætsværn, som Betina Bentzen kan have på i op til otte timer om dagen. - Jeg kan ikke give corona, når jeg har den på. Jeg er fuldstændig lukket inde. Der er ventilationen og filter, som renser luften, forklarer hun om masken, og understreger, at den ikke genererer hende, når hun klipper. Hver gang der træder en ny kunde ind i butikken, ifører Betina Bentzen sig masken. - Nogle af dem griner af mig, fordi jeg jo er lidt småskør. Men mange fortæller også, at de er glade for det. Ingen superspredning i Salon 2B For frisørgæsten Filip Struijk fra Terndrup var det en speciel oplevelse af blive klippet i salonen. - Første gang var det lidt skræmmende. Fordi det ligner sådan en gasmaske. Men jeg synes, det er godt, hun gør det, for det kan jo være en superspreder sådan en frisørsalon, siger Filip Struijk. Og det er Betina Bentzen glad for at høre. Hun er endnu ikke blevet træt af at have masken på hver dag. - Jeg tænker at beholde den på indtil vi har fundet en vaccine, så vi alle sammen kan få det godt igen. Før tager jeg den ikke af, afslutter Betina Bentzen.

Referat:
Frisør Betina Bentzen har taget alternative metoder i brug i kampen mod corona. Hun har nemlig købt en maske til næsten 10.000 kroner, der skal forhindre smitten i at sprede sig i frisørsalonen.